khistorydata/jeongjo-sjw-relations huggingface dataset:
정조 8년
掌令李性吾疏曰。伏以。臣姿性魯鈍。言議拙訥。出入臺地。十有餘年。未嘗有一言一事之粗塞其責者。其於耳目之任。自知其萬不近似。以是之故。臣於臺端一步。自劃已久。而又況有情私之萬萬切悶者。臣素有眼病。加以衰邁。視物矇矓。字劃難辨。臺廳傳啓。猶或可堪。而筵席笏記。奏達無路。古人以一字之誤。猶稱死罪。如臣昏謬。冒膺見職。不量以進。强所未能。則畢竟僨誤。不知至於何等罪戾。臣身之狼狽。已無可言。而臺體之壞損。尤當如何哉。日前以緘辭承受。召牌荐降。怵畏義分。雖不得不暫膺。而因仍蹲冒。勢有末由。今又賓對有命。庚牌儼臨。而臣之區區情私。如右所陳。隨詣闕下。略入短章。伏乞聖慈。俯垂憐察。亟削臣職。仍治臣罪。以肅朝綱。以安私分。不勝幸甚。臣於乞免之章。宜不敢贅及他說。而義關沐浴。不容泯默。敢此附陳焉。嗚呼。丙丁以來。至于今八九年間。亂賊疊出。凶逆踵生。雖以我殿下好生之德。每事鎭安之方。而千百變怪。式月斯生。訖無止息之期者。豈無其所以然耶。噫嘻。鄭妻之妖惡。龜柱之凶猾。實是前後諸賊之窩窟也根柢也。而尙今容貸。戴首領於覆載之間。此不可謂國有人國有法。而況且前年移其一。今歲又移其一。或置之近畿。或置之善地。窩窟根柢之自在尙如是。則又何怪其枝葉之層生。徒黨之寔繁也。試以今番揆衡彬諸賊事觀之。誠不覺其懍然而心寒也。今以不生不滅之元惡巨慝。置之於平陸無界限之地。刺虎不斃。斷蛇不死。其所蓄怒而含毒。尤不可言。凶徒之交通。逆謀之綢繆。理所難禁。雖曰有地方官之察飭防守。而俚語云十守之多。不能當一偸之寡。此輩之潛相繆通。萬無防遏之路。而鄭妻旣如此。則龜賊獨不然乎。若此不已。則將不知何樣禍機之潛伏於何處。而闖發何時也。思之及此。豈不體粟而骨冷哉。宋臣朱熹之言曰。伐木而翦其枝葉。不若斧其根。壅水而捍其波流。不若塞其源。伏願聖上。廓揮乾斷。殲此兩賊。永絶凶逆之根源焉。臣於日昨。以東彬趙嵎等事。有所論啓矣。及承批旨。以當量處。更待處分爲敎。此則惟俟處分之亟降。而嗚呼。夏賊之窮凶罪惡。有浮於逆鏡賊海。則實是亘萬古所無之劇賊大憝也。而跽斬之律。惟止於其身。孥戮之典。尙稽於支屬。輿憤之激。已不可言。而失刑之大。孰甚於此乎。且其父陽澤。以夏賊爲子。則其卵育蛇蝎。滋長梟獍。已不可無罪。而況其丙申緩獄之計。究厥罪狀。萬戮猶輕。至今爵秩如故。追律不加。古今天下。寧有是理。亦願聖明。亟循公共之論。竝施當施之律焉。臣無任激切屛營之至。答曰。省疏具悉。所陳悉諭諸批。爾其勿辭察職。
정조 8년
甲辰十一月二十六日午時。上御誠正閣。都承旨入侍時。行都承旨宋載經。假注書洪義浩。記注官金健修。記事官尹行任。以次進伏訖。上命右副承旨入侍。賤臣承命出。與洪仁浩偕入進伏。上曰。濟州貢獻物種都啓目所下處。終未査得耶。仁浩曰。遍考各司謄錄。且詢院中老吏。而終無可據之文跡矣。上曰。然則或如祗受啓本之爲政院休紙而然耶。且問於曾經濟牧人許。有狀啓謄錄者。知入事。令右承旨査奏。可也。賤臣承命出傳。命都承旨先退。仍命有司堂上催促入侍。賤臣承命出。與沈頤之偕入進伏。上曰。濟州牧啓本。卿亦得見耶。頤之曰。臣則未及見之。而徐有隣方粘尾以進云矣。上曰。監賑御史當送與否及穀物區劃事。往議大臣後。登對稟處好矣。上曰。松都問安承旨。以同副進去者。前例然乎。仁浩曰。丁酉迎勅時。則同副果進去。而其前則未及詳考矣。命書傳敎曰。向聞尋單之故。亞尹處分時。判尹則果勿論。近始知之。其時撤單行公。而傳敎中獨漏云。處義宜欲一遞。而其時坐罷亞尹。皆已收敍。勅行渡江後。辭單例不得捧入。此呈辭還給。命退。承史以次退出。
정조 8년
甲辰十一月二十六日午時。上御重熙堂。禮房承旨入侍時。行左承旨朴祐源。假注書朴蓍壽。記事官李崑秀尹行任。以次進伏訖。上曰。明日當璿源殿行茶禮。祭酒預爲待令之意。發牌奉常寺官員。分付。賤臣承命出傳。上曰。左承旨聞有實許遞。前望單子入之。待下批牌招察任。命退。承史以次退出。
정조 8년
甲辰十一月二十六日申時。上御重熙堂。禮房承旨入侍時。右承旨趙興鎭。假注書朴蓍壽。記注官金健修。記事官李崑秀。以次進伏訖。上命通禮院。明日宴享習儀笏記以入。賤臣承命持入。上命賤臣。謄書笏記以入。仍命明日習儀。大臣去就。詳問于議政府以入。賤臣承命知入。命退。承史以次退出。
정조 8년
甲辰十一月二十六日酉時。上御重熙堂。同副承旨入侍時。同副承旨李兢淵。假注書朴蓍壽。記注官金健修。記事官金鳳顯。以次進伏訖。上曰。問安使之行。明欲早發乎。兢淵對曰。當早發矣。上曰。復命爲幾日乎。必先於勅行入京。前期一日入來。可也。兢淵對曰。事未敢預度。而似於初一日入來矣。兢淵曰。前掌令李思祚疏批未下。故敢此仰達矣。上曰。姑置之。命退。承史以次退出。
정조 8년
甲辰十一月二十六日二更。上御重熙堂。同副承旨入侍時。同副承旨李兢淵。假注書朴蓍壽。記注官金健修。記事官金鳳顯。以次進伏訖。上命書傳敎曰。卿之處義。昨因箚批。略有申及者。予意卿想諒悉之矣。大抵沈煥之一疏再疏。必欲甘心於卿家。竝與卿撑天亘宇之大樹立。而有無限持弄之意。此其故何耶。非不欲痛斥嚴勘。以爲明好惡。息浮囂之道。而向年以來。章疏之間。似此口氣。厥惟久矣。乘機逞憾。不獨煥之一人。且遣辭下語。與李義弼尹得孚輩差間。所以姑且假借。置之勿問。非所惜於煥之。蓋有秋間與卿酬酢故耳。世之不識予本意者。倘不以予之所以慰藉而庇護之者。謂或勤於前而忽於後耶。苟使然矣。世道之憂。容有旣乎。萬有一卿以事關父兄。義雖晏然。爲深引之端。則是卿適所以自輕而取侮也。以卿夙量。當不爲此。顧今時憂孔艱。朝象多乖。偶因平地風浪。卿又引入。則彌論之責。將無所倚畀。寧有是也。寧有是也。固料卿不日簉朝。而或慮夫未遽幡然。呼燭數行。更此諄複。卿須諒之諒之。來參明日習儀。仍與有司堂上登對。仍傳曰。此敦諭。遣史官。傳諭于領議政。上命入侍史官出傳。賤臣承命出來。命退。承史以次退出。
정조 8년
行都承旨宋載經坐。行左承旨李在學坐直。右承旨趙興鎭坐。左副承旨李祖承坐直。右副承旨洪仁浩坐。同副承旨李兢淵奉命在外。注書二員未差。假注書洪義浩仕朴蓍壽仕直。事變假注書李德鉉仕。
정조 8년
傳于李祖承曰。工房承旨入侍。
정조 8년
李在學啓曰。領議政徐命善。備局有司堂上徐有隣沈頤之。依下敎來待矣。傳曰。入侍。
정조 8년
傳于李在學曰。禮房承旨與備局有司堂上入侍。
정조 8년
傳于李在學曰。政官牌招開政。
정조 8년
傳于李在學曰。習儀連日擧行。陛試無以着意爲之。試榜多有相妨云。大司成徐有坊許遞。今日政。在京無故人差出。待明朝牌招。
정조 8년
備邊司濟州牧使請賑狀啓回啓判付內。分等事。停退事。白給事。減捧事。停操事。防債事。竝依回啓。施行爲旀。賑還不足米請得事。大抵羅里設倉。今爲六十五年之久。而遺儲每未免苟簡。一自庚寅定式之後。便歸名存而寶無是如乎。倉內正穀。免云不敷。勢將辦出於沿邑。而玆饑之餘。又今傳輸。豈非難愼處乎。然島民仰哺之情。亦不可不軫念乙仍于。昨因前儒臣登筵。詳問本倉事情。米面雖曰數少。正租則有若干庫在。外此牟穀。亦足相當云。旣聞顑頷之狀。若不準請許施。甚非所以懷柔之本意。元巡六千餘石。別巡二千石除。零數準八千之數。特爲許施爲旀。乙未則繡衣下去。督運監賑。而戊子己丑庚寅。此三年已例。俱無別遣繡衣之例兺除良。且聞筵臣。定繡衣下去。則反有令出多門之嫌。且考己丑年傳敎聖意。亦有以仰認是如乎。今番段置。依戊子等年例。令道臣別定差使員。分歲前後。從便分半運輸。萬有一不謹督運。穀不精實。舟不完固。當遵戊子年先朝傳敎。當該差員重勘。甚者卽其地定配。斷不饒貸。不飭之道臣。亦豈無罰。以此意。分付該道監司。仍又措辭行會。該守臣待穀物入去。悉心接濟。俾無一或捐瘠之患爲旀。賙賑之政。難付生手。前牧使嚴思晩。限麥秋仍任。以責成效爲旀。昨年諸道之歉。特捐供御之物。以補賑資。在朝家一視之意。島陸奚間。自判付祗受日。限明年秋成。薦新菓果及祭享所用黑牛外。各殿朔膳物膳。三名日方物及內局進上藥材。京外各衙門各營門進排物種。內司及各司各宮房所管奴婢身貢。特竝蕩減。以補賑資。至於貢馬。關係戎政兺除良。禁軍馬兵之給馬。專靠於此。進獻亦在麥秋後。雖不必一例蕩減。今年停退條之明年竝納。在所當蠲。只以今年停退條。明秋使之來納。明年條仍許停退事。一體。分付爲旀。涼臺事。亦爲依回啓。施行爲有矣。愆期出送。豈但該牧之過。種種奸弊。該道亦不防戢而然是如乎。此後段如前除良。道伯各別嚴束。無或泛忽之意。嚴飭爲良如敎。仍傳曰。免承慈敎。慈殿宮方物物膳朔膳。亦依昨年設賑諸道例。勿爲封進。以爲仰承慈旨之道。而慈殿宮進上。則待畢賑。先卽封進之意。分付。
정조 8년
有政。吏批。判書金鍾秀受由在外。參判未差。參議黃昇源進。行左承旨李在學進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以鄭東觀爲持平。以趙恒鎭爲正言。以徐美修爲校理。以趙時俊爲知經筵。以申大升爲大司成。以李鼎運爲司僕正。
정조 8년
兵批。判書李在簡入侍進。參判金文淳入直進。參議沈基泰病。參知權奉命在外。右副承旨洪仁浩進。副司直徐有鍊單付。
정조 8년
以遠接使平安監司惶恐伏地待罪事狀啓。傳于李祖承曰。乘轎乘馬。惟看勅使行止爲之。此指禁令未到時事也。今番因皇旨。旣有禮部咨文。無得乘轎。飭禁申嚴。勅使之間間乘轎。不但因我國之力請。亦有老病故耳。至於儐臣道臣。其轎其馬。當待朝家知委。雖問彼騎而我轎。大有間焉。此儐臣此道臣。意謂事之守法。無有饒假。卽此一款。未免驅馳方便。卿等推考事。回輸。
정조 8년
右副承旨洪仁浩。以備邊司言啓曰。因政院啓辭。勅使接見時說話。依例書入。而令廟堂增刪。以備睿覽事。允下矣。今此書入措語。別無可改者。故還送政院。依此書入之意。敢啓。傳曰。知道。
정조 8년
右副承旨洪仁浩。以禁衛營言啓曰。見典牲署所報。則今月二十四日夜。虎入場內羊圈。囕傷羊二口云。故卽送砲手。使之跟捕矣。今日巳時量。外終南暗谷近處。捉得中虎一頭。謹此封進。而先殺砲手金光淵處。木布各四疋。再殺砲手梁漢明處。木布各二疋。三殺砲手李時興處。木二疋布一疋。依例施賞之意。敢啓。傳曰。知道。匪人伊虎。何云跟捕。終南是何處。卽木覓之一名耶。更令據實草紀。惡虎之登時捉納。極爲多幸。先殺砲手。加給木布一疋。再殺砲手。加給木一疋。皮張。卿處賜給。只以虎睛乙骨。封進。可也。
정조 8년
右副承旨洪仁浩。以迎接都監言啓曰。勅使入京第三日。大臣有茶禮請行之例。今亦依此備待之意。敢啓。傳曰。知道。
정조 8년
甲辰十一月二十七日辰時。上御重熙堂。工房承旨入侍時。左副承旨李祖承。假注書朴蓍壽。記事官金鳳顯李崑秀。以次進伏訖。上曰。今日習儀。果已始作。而司饔都提調去就與各司進不進單子以入。賤臣承命持入。命退。承史以次退出。
정조 8년
甲辰十一月二十七日巳時。上御誠正閣。大臣有司堂上入侍時。領議政徐命善。有司堂上徐有隣沈頤之。行左承旨李在學。假注書朴蓍壽。記注官金健修。記事官金鳳顯。以次進伏訖。上命兵曹判書入侍。賤臣承命出。與李在簡偕入進伏。在簡曰。迎勅日館所動駕時。何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。上曰。御營廳隨駕騎士鄕軍出入番。竝爲出用。禁軍入番與二番出用。留陣置之。可也。出擧條上曰。沈煥之事。非一言可道。世道若此。豈不可痛哉。命善曰。聖敎若此。實無仰達矣。且渠所爲。非但臣一身而已。辱及父兄。臣何敢更有所達之言乎。上曰。姑不處分。以觀來頭。而意亦有在。蓋秋間與卿酬酢時。已罄予心。卿必記有矣。頤之曰。昨接濟州牧使狀本。饑饉之色。莫此爲甚。請穀太多。伏未知何以則爲好矣。命善曰。臣亦聞此言久矣。而頃者濟州牧使狀啓。便有書於小臣。而亦以請穀事。有所多言矣。上曰。何以則爲善處耶。濟州入穀。前例爲幾年。而石數爲幾石乎。頤之對曰。戊子年一萬石。己丑一千石入去。而其前則未及詳考矣。有隣曰。臣之居湖南伯時入穀數。爲一萬七千餘石矣。上曰。依昨年北關例。下送御史。何如。命善曰。今則勢將以督運下送矣。蓋欲安頓。則仍任牧使。事有少益矣。上曰。宴享習儀則。何如。命善曰。初有紛撓。致此政院通禮院。相爭節次之故矣。及其行禮。亦有嫻習矣。上曰。幕次何以爲之耶。頤之曰。以左右月廊設之矣。別雲劍則以迎勅時落點人。至用送勅時如何。上曰。唯。在簡曰。今番科榜中。有不得入榜目者。何以爲之乎。上曰。一張添入。可也。有隣曰。坡州等邑禁雜人軍校。守摠兩營屬鄕標下及牙兵中。議于兩營將臣。取考軍案。更爲草記事。命下矣。議于守摠兩營將臣。取考軍案。則摠廳屬坡州牙兵二百名。高陽牙兵三百七十五名。標下軍一百七十六名。長湍有馬兵二百五十名。而無牙兵名色。守廳屬楊州附近面牙兵二百十四名。標下軍三十九名。而兩將臣言內。勿論牙兵馬兵標下軍名色。旣有下敎。使之抄擇使用。似合事宜云。而聞標下軍。則差勝於他軍。牙兵則與束伍一般云。標下軍旣已數少。勢將兼用他軍。而牙兵束伍。別無優劣。一用一否。恐涉斑駁。臣意則坡州旣有別驍士。以此取用。長湍楊州高陽。勿論牙兵馬兵束伍標下軍。就附近面里。限百另加抄擇。依下敎給料使用。則可得各色壯健之類。又除遠地騷擾之弊。揆以事面。極爲穩當。係是軍兵去就。且有請出標信之定式。非都監所敢擅便。何以爲之。敢稟。上曰。今番旣有量意出用之命。除標信擧行。以啓下文跡。該營將官。發牌聽傳敎。可也。出擧條命退。諸臣以次退出。
정조 8년
甲辰十一月二十七日未時。上御重熙堂。禮房承旨與有司堂上入侍時。有司堂上徐有隣。稟事閣臣徐有防。右承旨趙興鎭。假注書朴蓍壽。記事官李崑秀尹行任。以次進伏訖。上曰。戊子己丑庚寅乙未四年謄錄與濟州御史往來謄錄以入。賤臣承命持入。上曰。左副承旨入侍。賤臣承命出。與李祖承偕入進伏。上曰。柑製以圓點到記設行之年。問于成均館以入。命退。承史以次退出。
정조 8년
行都承旨宋載經坐。行左承旨李在學坐。右承旨趙興鎭坐直。左副承旨李祖承坐。右副承旨洪仁浩坐直。同副承旨李兢淵奉命在外。注書二員未差。假注書洪義浩仕朴蓍壽仕直。事變假注書李德鉉仕。
정조 8년
洪仁浩啓曰。合辭方張之時。兩司無詣臺之員。事甚未安。除在外牌招啓辭未下外。未肅拜人員。竝卽牌招。何如。傳曰。允。
정조 8년
洪仁浩啓曰。合辭方張之時。連日闕啓。事甚未安。除在外外。未肅拜呈告人員。竝卽牌招。何如。傳曰。允。
정조 8년
李在學。以弘文館言啓曰。新除授校理徐美修。卽爲牌招察任。何如。傳曰。允。
정조 8년
趙興鎭。以禮曹言啓曰。今十一月初十日。冬至諸道所封進方物中。濟州牧使封進物種。則以海外未及上來。原啓本中。懸註以入矣。今者本牧使嚴思晩所封。大殿方物弓帒筒箇四部。結弓獐皮十張。織毛馬粧一部代。結弓獐皮五張等物。今始上來。依例看品內入。而世子宮所封方物。織毛馬粧一部代。結弓獐皮五張。無端闕封。揆以事體。誠極未安。當該牧使嚴思晩。從重推考。當宮所封結弓獐皮五張。急速封進事。分付。何如。傳曰。勿推。各殿進上。旣命待明秋封進。此亦不必追封。以此知悉擧行。可也。
정조 8년
趙興鎭。以守禦廳言啓曰。今此勅使入京時及出去時。排立旗幟。令守摠兩營擧行事。自迎接都監草記定奪後。旗幟數爻。後錄移文矣。依其知委。五方旗各一面。五神旗各一面。黃門旗一雙。淸道旗一雙。金鼓旗一雙。合十六面。自本廳預爲整齊。十二月初三日。勅使入京時。自迎恩門替代排立。仍爲前導計料之意。敢啓。傳曰。知道。
정조 8년
趙興鎭。以摠戎廳言啓曰。今此勅使入京時及回還時。排立大旗幟。令守摠兩營擧行事。自迎接都監草記定奪後。旗幟數爻。後錄移文矣。依定奪。大五方旗五面。中五方神旗五面。黃門旗一雙。淸道旗一雙。金鼓旗一雙合十六面。自本廳另擇捧持。旗手預爲整齊。勅使回還日。自館所排立前導。至迎恩門。與楊州旗幟替代計料之意。敢啓。傳曰。知道。
정조 8년
趙興鎭。以禁衛營言啓曰。依傳敎。本營捉虎先殺砲手金光淵處。木布各一疋。再殺砲手梁漢明處。木一疋加數施賞。而日昨木覓山外。典牲署近處。惡虎肆行。甚至於囕傷羊二口之擧。故卽送砲手。使之搜獵矣。今日巳時量。果爲捉得。而急於封進。木覓外山。誤書終南。搜獵二字。誤書跟捕。辭不達意。致承據實草記之命。不勝惶恐之意。敢啓。傳曰。知道。
정조 8년
洪忠監司罪人具明謙。西原縣到配事啓本判付內。當初所犯。雖云不輕。究其本情。寔出無妄。到配足矣。豈必待赦。特爲放送事。分付。同罪是在。郞官及邊首等段置。一體放送事。分付爲良如敎。又啓本罪人趙圭鎭。扶餘縣到配事判付內。齋日設戲除良。將牌不佩。卽兩罪俱發乙仍于。特命加等照勘是如乎。然同罪他囚之定配者。皆令分揀。不可一放一否。特爲放送之意。分付爲良如敎。
정조 8년
正言趙恒鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放逐罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。新除授正言孟至大。時在洪忠道溫陽地。司憲府執義尹在醇。時在京畿通津地。掌令金東稷。時在全羅道扶安地。持平李庚運。時在京畿富平地。請竝斯速乘馹上來事。下諭。答院曰。不允。下諭事。依啓。
정조 8년
甲辰十一月二十八日巳時。上御重熙堂。禮房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命吏房承旨入侍。賤臣承命出。與李在學偕入進伏。上命讀公事訖。命退。承史以次退出。
정조 8년
甲辰十一月二十八日午時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命館伴入侍。賤臣承命出。與徐有隣偕入進伏。上命祖承。讀公事訖。命退。承史以次退出。
정조 8년
甲辰十一月二十八日未時。上御重熙堂。左承旨與右副承旨入侍時。行左承旨李在學。右副承旨洪仁浩。假注書朴蓍壽。記事官金鳳顯李崑秀。以次進伏訖。上命仁浩。讀迎勅儀注。讀訖。命退。承史以次退出。
정조 8년
傳于洪仁浩曰。禮房承旨入侍。
정조 8년
趙興鎭啓曰。來初三日受勅後陳賀時頒敎文。當爲製進。大提學吳載純。待開門牌招。何如。傳曰。允。
정조 8년
洪仁浩。以弘文館言啓曰。校理徐美修。旣有只推之命。卽爲牌招察任。何如。傳曰。允。
정조 8년
以校理徐美修牌不進罷職傳旨。傳于趙興鎭曰。只推。
정조 8년
洪仁浩。以兵曹言啓曰。五衛將徐命瑞。素患痰癖之症。挾感添劇。時月之內。萬無起動供職之望。呈狀乞遞。實病旣如是。則宿衛輪番之任。不可久曠。改差。何如。傳曰。允。
정조 8년
李祖承。以義禁府言啓曰。洪忠道西原縣粟峰驛徒配罪人具明謙。到配啓本判付內。當初所犯。雖云不輕。究其本情。寔出無妄。到配足矣。豈必待赦。特爲放送。同罪郞官。一體放送事命下。扶餘縣龍田驛徒配罪人趙圭鎭。到配啓本判付內。齋日設戲。將牌不佩。卽兩罪俱發。特命加等照勘。然同罪他囚之定配者。皆令分揀。不可一放一否。特爲放送之意。分付事。命下矣。具明謙趙逵鎭等。竝卽放送。原春道金化縣生昌驛徒配罪人李光燮。亦爲放送事。分付各該道臣之意。敢啓。傳曰。知道。
정조 8년
洪仁浩。以義禁府言啓曰。時囚罪人丁俔祖六代祖好寬。扈聖原從功臣云。而禁錮則無功減之例。故原啓目中。不爲懸入之意。敢啓。傳曰。知道。
정조 8년
洪仁浩。以御營廳言啓曰。今十一月三十日。景慕宮展拜時。依兵曹節目。集春營入直軍二十名。領軍把摠李煥。哨官南述老率領。月覲門左邊設布帳外排立。東營入直軍三十名。把摠李福遠。哨官李明祿率領。宮大門外把守。而竝待標信出用。解嚴後還入直間。集春營哨官韓命祥。東營哨官李景佐。代直之意。敢啓。傳曰。知道。
정조 8년
趙興鎭。以成均館言啓曰。臣以陞補試取。來詣泮宮矣。齋居儒生等。不入朝食堂。相率有捲堂之擧。故臣招致諸生。詳問委折。則諸生等書進所懷以爲。臣等頃以陞補儒生之見捉夜禁。慘被僇辱於訓營事。至有捲堂之擧。伏承聖敎。十行諄複。曉諭勤摯。至降査實論勘之敎。臣等相顧惶感。益仰我聖上培養振作之德意。恭俟末稍之處分矣。及見訓將具善復仰對問備之辭。則其所張皇爲說。全沒事實。畢竟臣等所懷。都歸之於誣罔。噫嘻。諸生之拘留更幕。謂之入處溫堗。軍牢之多發捉去。謂之諸生自來。甚至於都巡邏之目見其狀。許令歸家。謂之各歸其家云者。尤爲爽實。噫。彼雖急於自明。而然矣告君之辭。恐不當若是失實。此猶細故。至於拖入明義錄三字。尤不勝萬萬惶懍。特敎嚴飭。非爲禁束科儒之意。而今乃以至重之語。隱然說去者。實未知其何意也。自丙申以後。大小科場。限人定罷場者。非止一再。陞庠之侵夜撤試者。何歲不然。而爲科儒者。初無被捉於夜禁之事矣。忽於今番。捉得許多儒生。拘留毆曳。無限僇辱。以爲執法之一欛柄。而殆若恪勤奉職者然。何其慢於前而峻於後耶。其所掩遮彌縫之說。直以臣等歸之於不識邦憲之類。而反自陷於欺罔之科。臣等非不知煩瀆猥越之罪。而旣見彼對之後。不勝惶蹙之心。不敢晏然冒入於食堂。相率屛伏。恭俟譴何云云。臣以莫重聖廟。再次捲堂。極涉未安之意。屢屢開諭。多般勸入。而諸生等終不回聽。且陞抄儒生等。皆以爲齋儒。旣有捲堂。則其在自處之道。亦不敢遽然觀光云。至請罷場退去。故臣日前。旣承聖批。則決不當肆然罷場之意。申申曉諭。而亦不回聽。故不得已姑爲撤場之意。敢啓。傳曰。知道。卽爲勸入。仍設食堂後。草記。可也。
정조 8년
禁府啓目。前縣監丁俔祖矣。身爲配所官。本縣定配罪人趙㻦之罪負。何等至重。而至有逾還渠家之氣。其不善防守之罪。在所難免。紀綱所在。極爲痛駭。以此照律。罪六年禁錮。私罪。奉敎依允爲良如敎。
정조 8년
前應校李魯春疏曰。伏以。臣庸陋愚迷。百不猶人。性旣拙劣。跡甚孤畸。朝絶攀授。墻壁無依。自知冥墑之行。終致顚沛之患。早夜憂懼。不遑暇寐。量能度分。何敢一日冒據於三司之任。而數年邇列。一味蹲仍者。特以我聖上。天地於臣。父母於臣。雨露之恩。曲成微物。喣濡之私。若偏臣身。臣感激銘鏤。不知死所。竊庶幾殫竭鹵鈍。以效涓埃之萬一。臣之所仰恃者。惟我殿下而已。臣之所自信者。惟臣一箇心而已。嗚呼。獨立不懼。遯世旡悶。卽臣先祖臣植。平生所守。而謹拙規模。卽臣家法。臣雖不肖。不能繼先祖獨立之操。若其謹拙之風。庶或不墜。益以天性然也。是以屢叨經幄。未敢出一言論一事。仰賁治猷。況可以惹鬧喜事。推波助瀾乎。只緣臣見理不明。立心不確。乃於群嚇衆咻之際。隨衆劻勷。過斥言官。自犯妄率之誅。何幸包荒之德。廣大如天。薄竄旋宥。恩敍繼降。臣歸與老父老母。相對感泣。攢祝洪私。默訟愆尤。顧何敢更廁周行。厚招譏謗。以自底狼狽也哉。第臣區區衷悃。不可不一暴於明鑑之下。臣若徒知瀆撓之是懼。嫌其前後之矛盾。而終始泯默。則是自欺其心。而竟歸於文過遂非之科。雖以我聖上日月之明。其何以洞燭臣心乎。臣之向來箚語中。臺臣擬律之一段。極其狂妄。臣於其時。未見臺疏之原本。只憑時議之峻攻。倉卒惶怯。辭不擇發。此豈臣本心哉。夫臺閣者。與大臣相可否。以臺臣而規大臣職耳。設或言者過中。固當優容之不暇。矧彼臺臣。不過就事論事。又況殿下。寬仁聖智。樂聞諫諍。其於大臣。尤所優禮。此正古人所謂諫人主則易。論大臣則難也。伊時聖上處分。雖出於敬大臣之義。在廷諸臣。伸救言官。不害爲淸朝之美事。而乃反擯棄斥逐。惟恐聲罪之不嚴。擬律之或輕。廷議紛紜。靡然從風。人心誑或。洶若驚濤。畢竟臣箚之擬律過當。亦爲一種時議之所慫慂威脅。其果孰主張是耶。臣於鞶褫之後。得見臺疏原本。始覺臣言之乖當。驚惶愧恧。抆舌何及。抑臣又有所自悼者。今之所謂主張時議者。鉗勒一世。好惡惟私。噂沓背憎。遂成伎倆。苟有自好。而稍厭時套者。則必因事會波盪之際。擠之於罔測之穽。瞬息之間。人鬼立判。殿下將何以悉燭其情狀乎。臣常欲斂跡榮途。遠避駭機。而末乃見誤於流輩。遂至孤負其本心。不待識者之言。而自知謬妄之罪。無所逃矣。此莫非臣昏謬顚錯。處身昧方。入於羿彀而莫之省也。臣實自取。尙誰怨尤。思之及此。不勝懍惕。非但臣身之狼狽。其爲世道之憂。容有極哉。臣之耿耿此心。急於自明。按住不得。不顧官職之有無。玆敢披瀝血懇。仰瀆崇聽。臣罪至此。尤增萬殞。臣治疏呈于喉院。則謂以前銜自引違格例。退却不捧。臣於此。實不勝訝惑之至。凡臣子之有情實可暴者。無論前銜時任。擧皆陳暴。已例斑斑。今此喉院之堅執。未知有何別般意思於其間乎。臣雖疲劣。亦嘗忝居於三司之列。豈可以官職有無。若是其惟意阻搪乎。然則臣心將無可暴之日矣。豈有如許事理哉。臣於喉院。不勝慨惋。玆又冒萬死陳籲。伏乞聖上。諒臣自訟之忱。治臣瀆撓之罪。千萬幸甚。答曰。前疏旣非本心。今疏果出本心乎。前後筵席。已知渠奊詬無主見。而其手段之左右捭闢。情態之朝夕變幻者。猶不料如是其無忌憚。自此隄防漸壞。義理愈晦。世道之憂。尙何言哉。姑不處分。予意有在。原疏還給。
정조 8년
右副承旨洪仁浩疏曰。伏以。臣卽伏見前應敎李魯春疏本之到院者。則以臣之不爲捧納。盛加侵斥。至有阻搪慨惋等浯。蓋魯春之疏。未知其旨意之如何。而旣與言事有異。則前銜自明之疏。有不可循例捧入。故臣果退却矣。今其爲言。若是噴薄。臣實莫曉其意也。然臣旣在該房。被此詆斥。不敢晏然在職。玆敢忙陳短章。經出禁扃。伏乞聖明。亟命鐫遞臣職。仍治臣擅離之罪。以肅朝綱。以安私分。不勝幸甚。傳曰。勿論旨意之如何。前銜三司自引之疏。豈可捧入。因渠侵斥。陳疏經出。不已疲軟之甚乎。此上疏還給。卽爲牌招入直。
정조 8년
甲辰十一月二十九日巳時。上御重熙堂。左副承旨入侍時。左副承旨李祖承。假注書洪義浩。記事官李崑秀尹行任。以次進伏訖。上曰。洪仁浩。以何事徑出耶。祖承曰。李魯春。以不捧疏事。有所侵斥。故陳疏徑出矣。上曰。魯春之疏。旨意云何。祖承曰。大體以渠前疏之不善爲。有若自明者矣。上命六月日記持入。賤臣承命出持入。命退。承史以次退出。
정조 8년
甲辰十一月二十九日午時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上曰。藥房提調。持湯劑入侍。賤臣承命出。與徐有隣偕入進伏。命書傳敎曰。明日由月覲門展拜。該房知悉。上曰。前應敎李魯春上疏入之。出榻敎命退。承史以次退出。
정조 8년
甲辰十一月二十九日申時。上御重熙堂。禮房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命書榻敎曰。明日出宮門路。以貳極門爲之。上曰。兵曹草記中。招遙旗見漏。追書以入。賤臣承命出傳。仍命出。承史以次退出。
정조 8년
行都承旨宋載經坐。行左承旨李在學坐。右承旨趙興鎭坐。左副承旨李祖承坐直。右副承旨洪仁浩坐直。同副承旨李兢淵奉命在外。注書二員未差。假注書洪義浩仕朴蓍壽仕直。事變假注書李德鉉仕。
정조 8년
上在昌德宮。停當參經筵。
정조 8년
景慕宮展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 8년
左副承旨李祖承啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 8년
傳于洪仁浩曰。侍衛軍兵毛具。
정조 8년
傳于洪仁浩曰。禮房承旨。馳詣宗廟。奉審摘奸以來。
정조 8년
洪仁浩啓曰。頒赦爲之事。命下矣。大提學吳載純。旣在闕中。使之赦句添入之意。敢啓。傳曰。知道。
정조 8년
傳于洪仁浩曰。頒敎文赦句添入。
정조 8년
趙興鎭啓曰。頒敎文赦句添入事。命下矣。某罪以下竝宥乎。敢稟。傳曰。雜犯死罪以下竝宥。
정조 8년
洪仁浩啓曰。以監察茶時。敢稟。傳曰。明日習儀時。班行檢飭。已令兩司諸臺爲之。時無行公臺諫。在外人許遞。政官牌招開政。以在京無故人差出。待下批牌招察任。
정조 8년
有政。吏批。判書金鍾秀受由在外。參判未差。參議黃昇源進。左副承旨李祖承進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。洪仁浩啓曰。左副承旨李祖承。今方入侍矣。臣吏兵批兼進之意。敢啓。傳曰。知道。
정조 8년
以李東郁爲執義。金和中爲司諫。安鼎大李壽咸爲掌令。宋浚載盧廷良爲持平。徐有鍊爲正言。鄭萬始爲副校理。
정조 8년
兵批。判書李在簡政事進。參判金文淳守宮。參議沈基泰入直進。參知權病不進。右副承旨洪仁浩進。以鶴林君焴爲都摠管。趙榮儉李鼎九爲五衛將。鄭忠達爲副護軍。趙文彦爲副司果。
정조 8년
吏曹口傳政事。以李思祚爲右通禮。
정조 8년
兵曹口傳政事。以李普天洪樂恒韓光近爲副司果。
정조 8년
李祖承。以延接都監言啓曰。觀此遠接使狀啓。勅使以一日三站。謂以人困馬疲。回還時。則以兩站欲宿鳳山客舍。要令以此轉告朝廷云云。彼雖欲不拘留宿。依其言許接當否。卽令延接都監郞廳。問議時原任大臣以來。以爲回諭之地事。命下矣。依下敎發遣郞廳。問議于時原任大臣。則領議政徐命善。以爲。鳳山之止宿。彼雖不以爲拘。有此云云。而在我誠信接待之道。恐不可不挽止。且以䓤秀劍水黃州。爲止宿之站。則雖不止宿於鳳山。亦無越站之弊。依此曉諭。似甚便當云。左議政洪樂性。以爲。勅使旣不拘而欲留宿。則恐不必過加挽止。依其言許接。似不妨矣云。領中樞府事金尙喆。以爲。鳳山之不爲宿站。不過從前勅行。一時所忌。彼言旣如此。則恐不必力塞云。行判中樞府事李福源。以爲。與領議政意見。別無異同云。領敦寧府事鄭存謙。行判中樞府事金熤。俱以病不得獻議云矣。敢啓。傳曰。勅使之不宿鳳山。自是例忌。在我國固不必爲拘。彼旣有言。亦不必靳持。而雖非鳳山。自有惟移排站之道。自延接都監。分付遠接使處。以此意。卽傳勅使。可也。
정조 8년
趙興鎭。以成均館官員。以行大司成意啓曰。臣伏奉本館草記批旨。招致諸生。以聖敎內辭意。屢屢開諭。多般勸入。則諸生等書進所懷以爲。臣等伏承批旨。有勸入之命。臣等惶恐感激。固當奉承之不暇。而第臣等跡歸誣罔。義難冒沒。非不知違越之爲罪。而區區悚蹙之忱。有不敢晏然入堂者。故相率屛伏。只不勝俟罪之至云。不爲入堂。臣以聖批。若是懇惻。而諸生之一向違越。其在事體道理。萬萬未安。斯速還入之意。更加曉諭。諸生等終不回聽。無意還入。何以爲之。敢啓。傳曰。更爲勸入。可也。
정조 8년
趙興鎭。以成均館官員。以行大司成意啓曰。臣伏奉本館草記批旨。招致諸生。傳宣聖旨。反覆開諭。更爲勸入。則諸生等以爲。臣等連承聖敎。勸入之命。愈往愈摯。伏不勝惶感之至。區區私義。有不暇顧。謹當還入云。故卽爲勸入。仍設食堂之意。敢啓。傳曰。知道。
정조 8년
趙興鎭。以訓鍊都監言啓曰。依下敎。泰秋門西邊宮墻頹圮處把守。金虎門入直軍十五名。還入直所。今日爲始。以金虎門入直哨官。限修築間。晝察夜巡之意。敢啓。傳曰。知道。
정조 8년
校理李錫夏。修撰李東稷。副修撰尹序東疏曰。伏以。朝體不可不尊。士風不可不振。尊朝體。所以立紀綱也。振士風。所以培元氣也。臣等於近日訓將事。竊有所憂惋者。夫巡綽都城。捕詰行路。論以國法。固不容不嚴。至於儒生赴試。當以別論。而拘囚之詬曳之。喫得無限困辱者。前所未有。已極驚駭。而及夫賢關捲堂。喉院問啓。則其在道理。固宜摧謝惶愧之不暇。而今其爲言。全欠敬謹。或以先朝時事。援引爲證。或以明義錄三字。藉重爲說。問啓事體。無異於招供。而至言不敢言之地。擧子罷歸。何與於義理。而强引不當引之事。其他僇辱之狀。苟且說去。彌縫爲事。至於再次捲堂之啓出。而其所周遮隱蔽之罪。尤復彰露矣。待士不可以辱。而當初所失。旣係無前。告君但當以實。而末後仰對。全歸不誠。不料師垣宿將。乃爲此可驚可駭之事也。至以本館事言之。日前僚員之新差也。適値深宵。館隷之持除誥鑞牌者。亦被拘執。經宿於踐更之所。納供於視衙之後。誥押御寶。牌書經筵。則雖云臣輩之冒玷。而所重則存。此殆設館以後。所未有之變怪也。知有此事。則亦宜嚴治校卒。以懲日後。而本館言送之後。始乃黽勉施警。庇護爲說。臣等誠莫曉其意也。由前由後。關係非細。士風之摧沮。朝體之虧壞。未必不兆於是。識者之憂。容有旣哉。此將臣久據戎權。憑恃寵遇。稱以武宗。無所顧忌。致有此該悖之擧。此而置之。後弊難言。臣等謂訓鍊大將具善復。施以刋削之典。斷不可已也。臣等無任屛營祈懇之至。答曰。省疏具悉。經筵牌及安寶敎旨之留置卒更所。必因牌將輩不告大將之致耳。大抵此將臣。以宿將之故。朝家果加優待。而曰寵遇曰無忌辭語。殊欠稱傷。刋削之請。不允。此事雖關本館。聯疏亦未免過中矣。
정조 8년
甲辰十一月三十日辰時。上詣景慕宮。展拜入侍時。行都承旨宋載經。行左承旨李在學。右承旨趙興鎭。左副承旨李祖承。右副承旨洪仁浩。假注書洪義浩朴蓍壽。記事官李崑秀尹行任。以次侍立。上具翼善冠衮龍袍。乘輿出貳極門。由月覲門。詣景慕宮。入齋室。少選。行展拜禮。仍詣殿內奉審後。還入齋室。上曰。本宮都提調入侍。賤臣承命。與都提調金尙喆。左副承旨李祖承偕入進伏。上曰。迎勅後宴禮時。適値齋日。設與不設。其將何以爲之乎。尙喆曰。直告勅使無妨矣。上曰。然則預謂首譯處。通于勅使。似好也。上曰。儺禮本不欲爲之。而聞勅使之過平壤時。見倡伶輩列舞於前。頗有樂意云。然則不可不爲之耳。尙喆曰。然則爲之。而伏聞聖意。以儺禮轉運之難。落後於慕華館云。此則問於彼人。而從其所欲無妨矣。上曰。唯。命退。仍出齋室乘輿時。命書下敎曰。右通禮姜恒改差。令該曹口傳差出。仍還宮。諸臣以次退出。
정조 8년
甲辰十一月三十日巳時。上御重熙堂。右副承旨入侍時。右副承旨洪仁浩。假注書朴蓍壽。記事官李崑秀尹行任。以次進伏訖。上曰。禮房承旨入侍。出榻敎賤臣承命出。與趙興鎭偕入進伏。上命仁浩書傳敎曰。館伴入侍。觀此遠接使狀啓。勅使以一日三站。謂以人困馬疲。回還時則定以兩站。欲宿鳳山客舍。要令以此轉告朝廷云云。彼雖欲不拘留宿。依其言許接當否。卽令延接都監郞廳。問議時原任大臣以來。以爲回諭之地。上曰。弘文提學入侍。出榻敎命仁浩先退。上命興鎭書榻敎曰。左副承旨入侍。上命祖承書榻敎曰。進御人蔘養胃湯前方中。加縮砂一錢。木香五分。自今日一貼式煎入。命退。承史以次退出。
정조 8년
甲辰十一月三十日未時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上曰。進御人蔘養胃湯。自明日停止。出榻敎命讀公事訖。命退。承史以次退出。
정조 8년
甲辰十一月三十日申時。上御重熙堂。右副承旨入侍時。右副承旨洪仁浩。假注書朴蓍壽。記注官金健修。記事官金鳳顯。以次進伏訖。上命書傳敎曰。勅行所失器蓋。旋卽搜給。使彼人。知我國法令之不至太弛。該郡事極爲可嘉。鳳山郡守金樂淳。弓子一張賜給。拾納人從厚施賞。竝令兵使。卽爲擧行後狀聞事。令延接都監。分付畿邑擧行事。事不成樣。道路修治。元非難事。而此亦不能着意擧行。坡州楊州。反不如高陽長湍云。兩邑守令。當更觀勤慢處分。而此皆道伯不能嚴飭之致。甚至昨日開城府止宿狀本。今夜始到院。如是遲滯。前所未聞。寧有如許紀綱。一事二事。泛忽若此。筵飭本意。果安在哉。京畿監司金思穆爲先記過。郊館動駕時。使之待令。勅使發向長湍形止及竝與支勅饌品數爻。開錄狀本。許多張連幅。食前封發。夕時入啓。比之畿伯狀本。遲速不啻判異。該留守事。亦甚可嘉。勅使下去時。依上來時例。星火馳啓事。一體。分付。命出。承史以次退出。
정조 8년
甲辰十一月三十日二更。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。上命別果盤單子入之。賤臣承命持入。命祖承讀奏。上曰。明日則開門差早爲之。上曰。別果盤單子。改書以入。上命讀奏吏判上疏。上命賤臣。大司憲李亨逵上疏。謄本入之。命祖承讀奏訖。命退。承史以次退出。
정조 8년
行都承旨宋載經坐。行左承旨李在學坐直。右承旨趙興鎭坐直。左副承旨李祖承坐。右副承旨洪仁浩坐。同副承旨李兢淵坐。注書二員未差。假注書洪義浩仕朴蓍壽仕直。事變注書李德鉉仕。
정조 8년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而客使近京。回還間。依例停之之意。敢啓。傳曰。知道。
정조 8년
傳于李祖承曰。右承旨入侍。
정조 8년
傳于李祖承曰。承旨入侍。
정조 8년
傳于趙興鎭曰。班次自習儀時。各別糾察。然後可免錯雜。而監察之董飭。不若臺臣。已令政院。嚴飭兩司。而昨日政新除臺諫。多在外云。兩司在外及未肅拜人員。竝許遞。政官卽爲牌招。以在京無故人差出。待下批牌招。使之先參班後謝恩。如是下敎之後。班行如不整齊。兩司難免其責。自政院更加各別嚴飭。
정조 8년
李在學啓曰。吏曹參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。開政。何如。傳曰。允。
정조 8년
以吏曹參議黃昇源牌不進罷職傳旨。傳于李在學曰。只推。
정조 8년
有政。吏批。判書金鍾秀受由在外。參判未差。參議黃昇源進。右副承旨洪仁浩進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以沈頤之爲大司憲。趙尙鎭爲大司鍊。尹在醇爲司鍊。金光岳爲掌令。李東稷爲持平。
정조 8년
兵批。判書李在簡。參判金文淳。參議沈基泰侍衛進。參知權入直進。右副承旨洪仁浩進。副護軍金東稷。司果孟至大李庚運。
정조 8년
傳于趙興鎭曰。當該押班監察擧行。極爲駭然。從當重勘。而爲先令該曹口傳相換。
정조 8년
吏曹口傳政事。監察申史源。禁府都事權以經。監察李英秀。司僕主簿李寬鼎。監察朴敦浩。典設別提尹龜錫。監察李載徽。禮曹佐郞韓永運。監察李漢龍。弘陵令朴鎤。監察李敬行。典籍朴宗默。監察申處文。武兼兪碩柱。監察崔重敎。都摠都事宋觀休。監察金宗履。都摠都事鄭湋。監察朴與曾。訓鍊判官權正遇。以上相換。
정조 8년
以指平宋俊載牌不進罷職傳旨。傳于宋載經曰。只椎。更爲牌招。使之先參班後謝恩。
정조 8년
兵曹口傳政事。以韓致應爲副司果。
정조 8년
趙興鎭。以戶曹言啓曰。曹中各樣物種。歲末遺在。依例別單書入之意。敢啓。傳曰。知道。
정조 8년
趙興鎭。以漢城府言啓曰。今此甲辰年獻民數時。京中及八道元戶口摠數。抄錄入啓。而濟州三邑民數。迄未上來。海島遲速。未可預料。故京外已磨勘戶口摠數。爲先入錄。濟州三邑。待其上來。追後添錄之意。敢啓。傳曰。知道。
정조 8년
李祖承。以弘文館言啓曰。校理徐美修。旣有只推之命。與新除授副校理鄭萬始。一體牌招察任。何如。傳曰。允。
정조 8년
洪仁浩。以承文院官員。以都提調意啓曰。咨文二道。纔已出來。而一則加賞數目都京禮部知委也。一則通官差送盛京咨文。不可無答。以承准之意。撰出回咨。順付於謝恩使行中。以爲傳給盛京之地。何如。傳曰。允。
정조 8년
趙興鎭。以迎接都監言啓曰。卽接遠接使移文。則路程記改磨鍊後錄上送矣。依後錄正書以入之意。敢啓。傳曰。知道。
정조 8년
洪仁浩。以備邊司言啓曰。本司武郞廳孫克福。奔走勤仕。已滿十五朔。依例六品遷轉事。捧承傳施行。何如。傳曰。允。
정조 8년
洪仁浩。以備邊司言啓曰。本司武郞廳趙雲行。奔走勤仕。已滿十五朔。依例六品遷轉事。捧承傳施行。何如。傳曰。允。
정조 8년
濟州牧使狀啓。莫重節果進上。未免代捧。品甚劣少。惶恐待罪事。傳于趙興鎭曰。勿待罪事。回諭。
정조 8년
吏曹判書金鍾秀疏曰。伏以。臣之虛帶重任。于今三朔矣。一向委命草莽。坐令國體虧傷者。臣之四五年來。積罪如山。已萬死有餘矣。昨年如此。今年又如此。辭疏奴狀。俱未準請。噫。臣之自斷平生。要存大防。臣非敢爲臣身地。乃所以爲國家長慮者。曾已傾竭無餘。仰惟天地父母。以終始曲保之仁。垂畢竟體諒之恩。豈或有前後之異。而目下惶悶。轉益窮極。勢不得不更煩鳴號。且臣老母寒熱重症。已成數十年痼疾。至今發作。殆無虛時。又自月初。挾感越添。症形之極重。乃是十年來未有。餘症尙作往來。神氣轉益危綴。終日昏沈。似睡非睡。臣方左右扶護。寸腸如焚。時月之內。萬無跬步離捨之望。宮賓新命。僥濫雖甚。榮耀則極。而旣末由少伸延頸之誠。且聞客使之行有期。頒敎之禮將擧。而亦末由致身於近京之地。有臣如此。生不如死。玆從縣道。冒控情懇。至若狗馬賤疾。五旬沈篤。漸成鬼形之實。有未暇傍及。伏乞聖上。亟命遞臣本兼諸任。準臣歸養前請。使公私兩得其宜焉。抑臣得伏見大司憲李亨逵疏本。於其盛奬沈樂洙。而請罪兪岳柱之際。忽地攙及臣名。有若臣與樂洙。聲氣相應者然。噫嘻。眞所謂無不有也。臣命途奇險。與世作仇。曲蒙先大王。曁我聖上至仁大德。式至今保有縷喘。而畏約無窮時。屛退以來。庶幾世亦忘臣。豈意垂死之年。又被其空中閃弄。一至於此哉。撫念身世。只益悲憐。噫。臣與樂洙。心術言議之如氷炭燕越。聖上之所洞燭也。樂洙之繼臣不繼臣。公眼見之。神天知之。臣何必索言於其間哉。雖然。人旣援臣。臣若默而受之。則爲恥滋大。玆不得不言。竝冀垂察焉。答曰。省疏具悉。尾陳引義數句語。卿何不稱量下字也。大抵沈樂洙疏之混說資斧。予嘗非之。卿亦攻之。而前都憲疏中。盛奬卿庚子春樹立。則卿竝與此所秉之義理。而恥與比同者。看之屢回。不覺瞠然。素知卿悃愊無華。不擇辭鋒。而執跡之論。孰諒卿之本心耶。卿其勿辭。救護母病。
정조 8년
持平宋俊載疏曰。伏以。皇穹篤祐。茀祿川至。縟禮順成於上號。渙誥將膺於封冊。孝思克伸。基命永鞏。億萬年無疆之休。自今伊始。臣民慶忭。中外惟均。仍伏念臣。本以百無能之賤。濫竊一不幸之科。隱憂方切於蔑學。謬榮忽媒於匪分。望斷藉手。愧在抗顔。始也赫日高臨。妍媸莫逃於咫尺。終焉慈天默運。屈伸旋幻於頃刻。寒灰之燃。枯卉之華。豈足以喩臣當日之所被。而若臣自靖之義。雖退循初服。淪伏窮鄕。亦不害爲息黥補劓之圖。蕉鹿柯蟻。渾歸夢寐。恩山渥海。徒切銘鏤。重入脩門。固爲僇人之異數。昵侍文陛。尤是賤臣之至幸。而曲垂哀憐。要開堙廢之路。過費慰安。俾紓沮縮之氣者。若論其造化之神捷。德意之淪浹。則霜雪雨露。坑坎袵席。猶屬歇後語耳。感淚而歸。對老父笑言。而誇道親朋。雖使卽日顚壑。更無餘憾。臣不過肖蝡之一微物。顧何以得此於洪勻陶鎔之下也。爲臣之道。惟當以湯火糜粉。矢于中心。以少效蛇雀之報。凡係筋力效勞之地。燥濕不避。鞠悴乃已。尙或爲萬一圖酬之計。而至如華貫選銜之通擬。非但臣未自期。抑恐人亦不許。間者薇垣柏府之除旨聯翩。實是意想之外。臣每一祗奉。百拜九頓。自不覺餘悸挑中。而宿騂發外也。噫嘻。朝家之置臺省。豈亶使然哉。彌綸衮闕。糾劾官邪。其責儘不輕矣。勿論匡君正人。先自治已。然後方可伸其言議。臣之倖第空疎。已見其塗人耳目。縱荷聖度寬仁。未忍終捐。而分爲淸朝之澤穢則。明矣。今猝欲憑恃洪造。冒膺重寄。强其所不能焉。則方當我殿下勵精圖理之日。爝螢之微。芻狗之陳。宜未足以辱採納之盛。而得轉回之力也。且況世道難平。物情多乖。苟使資望素著者爲之。規是非而論得失。輒患其觸處磯激。如臣譾劣。縱隨人喉氣。粗效一得於官師。彼必曰夫夫也。亦敢言事爲哉。臣無三尺之喙。又焉能自解也。臣於是參前倚衡。自量已審。一切名塗。視同鐵壁。猥叨見職。非止一再。而未暇衷懇之仰暴。幸蒙鞶帶之旋裭。昨又新命復辱。庚牌踵臨。恩勘忽靳。參班有命。而區區株守。變動無路。甘自陷於逋慢之科。有臣如此。不如無生。玆敢冒萬死。瀝陳肝血。干瀆崇嚴。惟聖明。察臣辭之非出例飾。愍臣情之宜有自劃。亟許鐫削。俾全微諒。仍令選部。勿復檢擧。以嚴官方。不勝大願。臣雖不能以言責自居。而其於國人皆可之論。事急徵討。義難泯默。嗚呼。丙丁以來。亂逆之接跡而起者。甚至於式月斯生。義理有湮晦之歎。窩屈無打破之期。此其故何哉。蓋寬恕太過而乾斷或欠於奮發。私恩曲施而公法不免於撓屈。致使上下玩愒。凶圖滋長。雖以目下事言之。鄭妻之千罪萬惡。龜柱之極惡大憝。覆載之所難容。神人之所共憤。而兩歲之間。或放還近畿。或出置善地。隄防由是漸壞。孽醜從而潛伺。有識之憂厥惟久矣。果然坡賊之變出矣。鞫情嚴祕。雖未得其詳。而交通暗逕。譸張陰謀之狀。已悉於前後章奏。則是宜嚴加鉤覈。明正典刑。以爲拔本塞源之道。而乃殿下猶且一味容貸。終使揆衡。徑斃於杖下。東彬薄竄於海中。獄體之疎漏。王章之隳壞。已無可言。而臣恐若此不已。則將不知幾箇揆明。伏在何地。方來之慮。容有極哉。伏乞淵然深思。赫然威斷。亟允三司齊聲之請。特下東彬更鞫之命。使凶徒少戢。輿憤快雪焉。臣無任屛營祈懇之至。答曰。省疏具悉。所陳。悉諭諸批矣。爾其勿辭察職。
정조 8년
甲辰十二月初一日辰時。上御重熙堂。右承旨入侍時。右承旨趙興鎭。假注書朴蓍壽。記注官金健修。記事官金鳳顯。以次進伏訖。上命讀公事。仍命退。承史以次退出。
정조 8년
甲辰十二月初一日巳時。上御重熙堂。戶房承旨入侍時。左副承旨李祖承。稟事閣臣鄭東浚。假注書朴蓍壽。記事官金鳳顯尹行任。以次進伏訖。上命書傳敎曰。迎勅隔日。兩司不可不備員。未差之代。政官牌招開政。以在京無故人差出。待下批牌招。上曰。吏曹參判前望單子入之。待下批牌招參政。出榻敎上曰。吏批啓辭批答。以只出緊任爲之。而望筒催促入之。賤臣承命持入。祖承讀奏訖。命退。諸臣以次退出。
정조 8년
甲辰十二月初一日未時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命書傳敎曰。以本營事。堂疏齋論迭發。設令事實。雖或相左。至於問啓對辭之支蔓爲說。尤有事體之屑越者。欠敬大矣。不緊甚矣。由前由後。不可以元戎。一味曲恕。訓鍊大將具善復罷職。上曰。御營大將李柱國。訓鍊將兼察。牌招聽傳敎。出榻敎上曰。館伴。禮曹判書入侍。出榻敎賤臣承命出。與徐有隣鄭昌順偕入進伏。上曰。今日習儀。無紛擾之弊乎。有隣等對曰。終未嫻習矣。昌順曰。儀注中。無勅使下轎處磨鍊矣。上曰。仁政門外下轎。依幕預爲設置。好矣。上曰。延勅笏記。書以殿下。似如何矣。昌順曰。前日儀注。書以如此。以其聲音之不同故也。上曰。茶禮笏記。則書以殿下無妨。宴享笏記。則書以國王。可也。命退。諸臣以次退出。
정조 8년
甲辰十二月初一日二更。上御重熙堂。坐直承旨入侍時。行左承旨李在學。右承旨趙興鎭。假注書朴蓍壽。記事官金鳳顯李崑秀。以次進伏訖。上命書傳敎曰。迎勅時。六官之長。不可不備員。且當貶月。而親病勢難强迫。行吏曹判書金鍾秀許遞。又命書傳敎曰。昨日以勅行狀本之道伯則卄九日夕封發。留守則三十日食後封發。而留守狀本。入啓過時之後。道臣狀本。始乃倒院。道伯使之記過。而今日擧行之稽滯。尤有甚於昨日。高陽進去承旨。復路狀啓。在於申時。入城亦在初更。而狀啓則三更始到。鳳山止宿事。遠接使狀本。與承宣狀本。後先封發云。而亦於三更始到。京畿事。節節駭然。當該監司金思穆爲先從重推考。其委折。卽令延接都監。査問草記。命退。諸臣以下退出。
정조 8년
行都承旨宋載經坐。行左承旨李在學坐。右承旨趙興鎭坐。左副承旨李祖承坐。右副承旨洪仁浩坐直。同副承旨李兢淵坐直。注書二員未差。假注書洪義浩仕朴蓍壽仕直。事變注書李德鉉仕。
정조 8년
李在學啓曰。左副承旨李祖承。今日不爲仕進。卽爲牌招。何如。傳曰。允。
정조 8년
李在學啓曰。明日大駕詣慕華館後。王大妃殿惠慶宮問安。何承旨進去乎。敢稟。傳曰。同副承旨進去。
정조 8년
兵曹口傳政事。以金鍾秀爲副司直。
정조 8년
李兢淵啓曰。吏曹參判李敬養。參議黃昇源牌不進推考傳旨。及罷職傳旨今方捧入。而開政命下之後。不卽擧行。事甚未安。參判更卽牌招。何如。傳曰。參議只推。更爲牌招。
정조 8년
傳于洪仁浩曰。同副承旨與大提學入侍。
정조 8년
李兢淵啓曰。吏曹參判李敬養。參議黃昇源。再牌不進推考傳旨及罷職傳旨。今方捧入。而開政命下之後。如是違牌。事甚未安。參判所當更請牌招。而係是一日三牌。何以爲之。敢稟。傳曰。參議只推。與參判一體牌招。
정조 8년
吏曹口傳政事。以鄭好仁爲分內醫院提調。
정조 8년
以尹之鉉爲守宮假注書。
정조 8년
兵曹口傳政事。副護軍李達秀申大謙李鼎柄任屹。副司直韓光會李亨逵魚錫定李東馨呂善亨。副司果李延伋金履鏞姜忱姜李顯默沈樂洙。
정조 8년
李兢淵。以吏曹言啓曰。今此擧動時。通禮不可不備。而右通禮李思祚。在外未肅拜。今姑改差。其代口傳擬入之意。敢啓。傳曰。知道。
정조 8년
李兢淵。以迎接都監言啓曰。昨日以勅行狀本之道伯則卄九日夕封發。留守則三十日食後封發。而留守狀本入啓過時之後。道臣狀本始乃到院。道伯使之記過。而今日擧行之稽滯。尤有甚於昨日。高陽進去承旨。復路狀啓。在於申時。入城亦在初更。而狀啓則三更始到。鳳山宿所事。遠接使狀本。與承宣狀本。後先封發云。而亦於三更始到。京畿事。節節駭然。當該監司金思穆爲先從重推考。其委折。卽令延接都監。査問草記事。命下矣。依下敎。畿營營吏及碧蹄黔巖京營撥將。捉來査問。則營吏李喜錫所告內以爲。承旨及遠接使狀啓封啓。卽時出給碧蹄站撥將處云。碧蹄站撥將金光宅所告內。承旨狀啓。初一日黃昏受出。遠接使狀啓。日暮移時後受出云。黔巖撥將李寅亮所告內。承旨狀啓。初更後來到。遠接使狀啓。二更量來到云。京營站撥將張世潤所告內。承旨狀啓。二更末來到。遠接使狀啓。三更量來到云矣。參互營吏及各站撥將所告。則兩度狀啓。皆成於申時。而黃昏或日暮後移時。始爲出給撥將。本營擧行。萬萬駭緩。黃昏或日暮移時後。受出狀啓。俱於三更後到院。三撥站稽滯之罪。亦極痛駭。不飭道臣。旣有重推之命。姑不得擧論。而營吏三站撥將。竝令本營。從重科罪。何如。傳曰。承旨復路。在於申時云。則狀啓之黃昏出給。是豈成說。勅行到高陽宿站。又在申前。則狀啓之日暮時封發。又豈有如許道理。出給與封發時刻。旣如是差晩。則撥路別無大段遲滯之端。莫非道伯不能申飭之致。前後飭敎。何如。而道伯之慢若不知。一任其怠忽。此等殘劣道伯。何恤迎送。撥將勿論。晩時出給委折。卽爲査問該道伯處。夜深前草記。可也。
정조 8년
洪仁浩。以迎接都監言啓曰。卽接遠接使移文。則勅使明日入京。軍令。初吹。寅正。二吹卯正。三吹辰正。書出云矣。敢啓。傳曰。知道。
정조 8년
李兢淵。以迎接都監言啓曰。卽接遠接使移文。勅使齎來。大殿賜物。世子宮元賜物別賜物。監封使差使員陰竹縣監沈綏之。直爲領送都監云矣。卽爲依前例。尙衣院官員。眼同預先陪進。待明日迎勅行禮後。與誥命同入之意。敢啓。傳曰。知道
정조 8년
洪仁浩。以備邊司言啓曰。明日迎勅動駕時。訓鍊都監。當爲隨駕。而兼大將李柱國。郊館進去。在前如此之時。或有中軍代領之例。或有他大將兼領之例。今番則何以爲之乎。敢啓。傳曰。姑令中軍代領。可也。
정조 8년
李兢淵。以司饔院宴享廳官員。以檢擧提調意啓曰。架子負持軍所入都數爲八十名。而自迎接都監。只以三十名啓下。不足爲五十名。不足之數。加磨鍊以送之意。分付兵曹。何如。傳曰。允。
정조 8년
李兢淵。以訓鍊都監言啓曰。依傳敎。勅行止宿弘濟院時。本局將校三人。軍人一百名。另擇定送。各別防護之意。敢啓。傳曰。知道。
정조 8년
李兢淵。以訓鍊都監言啓曰。今此迎勅時。依兵曹節目。南營入直馬兵四十八名除出。把守闕內各門。而除器械着戎服。攔入雜人。各別嚴禁之意。敢啓。傳曰。知道。
정조 8년
李兢淵。以訓鍊都監言啓曰。依下敎。京畿監營禮房軍官具壽漢。兵房色吏李宗彩。拘留北營之意。敢啓。傳曰。慶禮當前。事過後處分次保放。本營定送將校。亦不能嚴禁雜人。甚至各邑吏屬。惟意雜沓云。該將校事過後。亦當嚴處。以此知悉。可也。
정조 8년
李兢淵。以禁衛營言啓曰。今十二月初三日。迎勅擧動時。依兵曹節目。外營各處入直軍兵等。依例除標信出用。西營入直鄕軍四十名內。除營直二十名。元入直將官。領率仍直。其餘二十名與出番鄕軍三哨。各該將官領赴都摠營。郊館環衛。新營入直騎士二十五人內。除營直二人。其餘二十三人。着戎服嚴飭把門。而竝待標信擧行。事畢後。還入直之意。敢啓。傳曰。知道。
정조 8년
李兢淵。以御營廳言啓曰。今十二月初三日。迎勅擧動時。依兵曹節目。外營各處入直軍兵等。依例除標信出用。集春營入直軍五十名內。除營直二十五名。東營入直軍五十六名內。除營直二十八名。各該將官。率領仍直。其餘五十三名除出。與出番京鄕軍四百四十五名。合力。郊館環衛。入直騎士二十五人內。除營直二人。該番將率領仍直。其餘二十三人。着戎服嚴飭把門。而竝待標信擧行。事畢後。還入直之意。敢啓。傳曰。知道。
정조 8년
洪仁浩。以摠戎廳言啓曰。傳曰。禁雜人等節。專靠館伴及都監堂上。而與遠接使有異。無帶去校卒。若此而何以行號令。雖以工曹判書言之。船槍造成時。自守摠兩營。例有定送巡牢之事。自今延接都監堂上及館泮處。令守摠兩營。定送校卒。以爲率領禁辟之地。京畿監司。至崇禮門外落後事。竝爲定式施行事。命下矣。本廳巡視旗手二雙。令旗手五雙。軍牢七雙。燈籠手一雙。隨率軍五雙。以延接都監堂上前排。別定次知敎鍊官。明日曉頭領送之意。敢啓。傳曰。知道。
정조 8년
洪仁浩。以摠戎廳言啓曰。今十二月初三日。迎勅擧動時。依兵曹節目。郊館環衛將十八人。軍三百五十名。以本廳將校及標下軍。另擇定送于都摠營之意。敢啓。傳曰。允。
정조 8년
洪仁浩。以守禦廳言啓曰。傳曰。禁雜人等節。專靠館伴及都監堂上。而與遠接使有異。無帶去校卒。若此而何以行號令。雖以工曹判書言之。船槍造成時。自守摠兩營。例有定送巡牢之事。自今迎接都監堂上及館伴處。令守摠兩營。定送校卒。以爲率領禁辟之地。京畿監司。至崇禮門外落後事。竝爲定式施行事。命下矣。本廳巡視旗手二雙。令旗手五雙。軍牢七雙。燈籠手一雙。隨率軍五雙。以館伴前排。別定次知敎鍊官。明日曉頭。領送于迎接都監之意。敢啓。傳曰。知道。
정조 8년
洪仁浩。以守禦廳言啓曰。今十二月初三日。迎勅擧動時。依兵曹節目。郊館環衛將十四人。軍四百八十四名。以本廳將校及標下軍。另擇定送于都摠營之意。敢啓。傳曰。知道。
정조 8년
甲辰十二月初二日巳時。上御重熙堂。禮房承旨入侍時。右承旨趙興鎭。假注書朴蓍壽。記事官金鳳顯李崑秀。以次進伏訖。上曰。通禮院參下引儀。使之待令。賤臣承命出傳。上曰。迎勅議注入之。上曰。館伴入侍。出榻敎命書傳敎曰。勅使若於路頭逢着。隨至替馬所。傳御帖。又或已過。至弘濟院傳致事。卽爲分付左承旨處。命書榻敎曰。相換監察。皆令今日謝恩。除署經擧行。命書傳敎曰。禁雜人等節。專辜館伴及都監堂上。而與遠接使有異。無帶去校卒。若此而何以行號令。雖以工曹判書言之。船槍造成時。自守摠兩營。例有定送巡牢之事。自今延接都監堂上及館伴處。送守摠兩營定送校卒。以爲率領禁辟之地。京畿監司。至崇禮門外落後事。竝爲定式施行。命書傳敎曰。兩勅旣送名帖。依舊例當卽還送。左承旨進去。以欽差名帖。豈可受置小邦。玆以奉還之意爲言。仍以御帖受置之意。一體傳及。仍問行中安否以來。古例我國傳御帖。則勅使亦傳名帖。而近無此規矣。觀此道臣儐臣狀聞。以勅使謂無前例。豈非固陋之甚乎。承旨下去時。面飭道臣儐臣以來。命退。諸臣以次退出。
정조 8년
甲辰十二月初二日未時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上曰。領議政入侍。出榻敎上曰。卿見勅使乎。命善曰。向勅書先後四拜時。兩勅在廳上。禮畢。仍入房中。不得入見。而承旨李在學。則奉御帖入見矣。聞遠接使言。則通官朴寶樹。以彼國宰相。請求黃梁冊衣二百張。又見硯匣有大筆。問曰。此或有可置之道耶。我人答曰。非賣買之物。平安監司以冊衣二百張大筆百柄。欲爲贈給。而若無朝令。則藩臣私贈。事涉如何云矣。上曰。自延接都監。發關行會。使之贈給。好矣。上曰。同副承旨入侍。出榻敎賤臣承命出。與李兢淵偕入進伏。命善曰。提調徐有隣。以館伴連赴都監。監煎無人。分提調令該曹口傳差出。自明日至送勅間。使之仕進本院。何如。上曰。依爲之。出擧條命大臣先退。上曰。參下引儀。竝入就庭。使之呼唱。次第問名。敎曰。階下典儀慶明運。聲甚低微。勿論東西參上參下。以高聲善讀者。還差事。分付。上曰。明門日出宮門路。仁和門爲之。出榻敎命退。諸臣以次退出。
정조 8년
甲辰十二月初二日二更。上御重熙堂。大提學入侍時。大提學吳載純。同副承旨李兢淵。假注書朴蓍壽。記事官金鳳顯。以次進伏訖。上曰。頒敎文。事體何等至重。而今此敎文。全不成樣。殊無廣慶飾喜之意。有若塞責者然。若以明日頒敎。認爲邦慶。則頒敎文。豈如是草草構出耶。當刻內更爲製進。大提學近來擢用。槪有取於恬靜。而與吳載紹向日跳踉之習。判有異焉。故無礙用之。若有感激之心。豈敢如是。載純曰。今承聖敎。惶懍震越。無所仰達。而臣才本魯鈍。更無所敢達之辭矣。上曰。承旨擧行。全不成樣。今日封典人。若知爲邦慶。則安敢如是漫忽。承旨中。豈無設鞫一問之人乎。予何負於渠輩。而待予如此乎。此非但指同副一人而言。諸承旨事。極爲駭痛矣。同副出去。頒敎文連爲催促以入。可也。仍命退。諸臣以次退出。
정조 8년
行都承旨宋載經坐。行左承旨李在學坐。右承旨趙興鎭坐。左副承旨李祖承坐直。右副承旨洪仁浩坐直。同副承旨李兢淵坐。注書二員未差。假注書洪義浩仕朴蓍壽仕直。事變注書李德鉉別入直。
정조 8년
李兢淵啓曰。頒赦爲之事。命下矣。未承授推考傳旨。自本院依例爻周之意。敢啓。傳曰。知道。
정조 8년
傳于李祖承曰。百官加下批政事。當日爲之。
정조 8년
洪仁浩啓曰。事變假注書李德鉉。身病猝重。勢難察任。今姑改差。何如。傳曰。允。
정조 8년
李德鉉改差。代以金孝健爲事變假注書。
정조 8년
傳于李祖永曰。坐直承旨入侍。
정조 8년
備邊司薦望。訓鍊大將具善復。
정조 8년
吏曹。伴送使金魯鎭。
정조 8년
洪仁浩。以兵曹言啓曰。前判府事具善復敍用事。命下矣。資級係是輔國。當爲知中樞下批。而時無見窠。依例作闕下批之意。敢啓。傳曰。知道。
정조 8년
兵曹口傳政事。知事徐有隣作闕。代具善復。
정조 8년
有政。吏批啓曰。新判書命招。同參政事。何如。傳曰。允。又啓曰。判書李命植。參判李敬養。竝牌不進。小臣獨政未安。何以爲之。敢稟。傳曰。只出緊任。參議黃昇源進。行左承旨李在學進。以吳大益爲大司諫。洪樂淵爲持平。安策爲副校理。李延伋爲修撰。金鍾秀爲工曹判書。任希默爲司僕主簿。西春君爗。敍用事。承傳。廣陵君烻今加嘉德。中官文鳳億。今加崇政。金允謙今加正憲。崔鳳佐今加嘉善。金錫福今加崇政。以上百官加親授事。承傳。
정조 8년
兵曹口傳政事。副司直徐有隣。
정조 8년
傳于洪仁浩曰。大禮順成。各軍門今番拘留人處分次待令人。竝分揀。
정조 8년
洪仁浩。以訓鍊都監言啓曰。依傳敎。京畿監營禮房軍官具壽漢。兵房色吏李宗彩。保放之意。敢啓。傳曰。知道。
정조 8년
洪仁浩。以訓鍊都監言啓曰。今十二月初四日。館所擧動時。東營集春營入直御營軍兵。以訓局軍兵替代入直事。自兵曹節目。啓下矣。東營軍五十名。哨官李尙說。集春營軍五十名。哨官李基鼎率領。與御營軍兵。待標信替代入直。還宮後。還爲替直之意。敢啓。傳曰。知道。
정조 8년
洪仁浩。以御營廳言啓曰。今此館所擧動時。東營集春營入直軍兵。與訓局軍替代事。自兵曹節目。啓下矣。今十二月初四日。東營集春營入直軍兵與訓局軍。待標信替代出用。而還宮後。還入直之意。敢啓。傳曰。知道。